- Norsk statsborger kan ha vært involvert i terrorangrepet i Kenya

PST etterforsker opplysninger om at en norsk statsborger skal ha vært involvert i terrorangrepet mot kjøpesenteret i Kenya.

Stian Eisenträger

Tom Bakkeli

Oppdatert 10. oktober 2013

Artikkelen er over seks år gammel

- Vi har besluttet å starte etterforskning etter informasjon om at en norsk statsborger skal ha vært involvert i terrorangrepet mot Westgate-kjøpesenter i Nairobi. Vi har også sendt etterforskere til Kenya for å sikre et best mulig samarbeid med kenyanske myndigheter, sier informasjonssjef Martin Bernsen i PST til VG.

Etterforskningen ble iverksatt da PST fikk informasjon om at en norsk statsborger av somalisk opprinnelse skal ha vært involvert i planlegging og gjennomføring av angrepet. Opplysningene skal gå ut på at den aktuelle personen skal ha reist fra Norge og sluttet seg til al-Shabaab - og at han skal ha deltatt i selve angrepet på kjøpesenteret i Nairobi.







Etter det VG kjenner til er den norske statsborgeren som nå etterforskes av PST ikke den «norsk-somaliske» terroristen Ikrima al-Muhajir.

Norsk politi til Kenya

De norske etterforskerne som har reist til Nairobi skal samarbeide med kenyanske politi- og sikkerhetsmyndigheter.

- Etterforskningen vil ha som hovedformål å bidra til og forhindre eventuelle nye terroraksjoner, samt å undersøke om, og i hvilken grad den navngitte nordmannen var involvert i angrepet. Etterforskningen vil også søke å avdekke vedkommendes eventuelle tilknytning til al-Shabaab, samt å bistå kenyanske myndigheter med deres pågående etterforskning, skriver PST i en pressemelding.

Etter det VG forstår etterforsker PST om flere terrorangrep kan være planlagt fra Norge.

Trusselen mot Norge kan endre seg raskt

Den somaliske opprørsgruppen al-Shabaab har tatt på seg ansvaret for terrorangrepet mot kjøpesenteret Westgate i Nairobi. Minst 67 personer ble drept i aksjonen, som varte i flere dager.

PST sier terrortrusselen mot Norge kan endre seg raskt:

«PST gjør løpende vurderinger av trusselbildet og hvilke eventuelle trusler som kan rette seg mot Norge og norske interesser. Foreløpig er PSTs vurdering at terrortrusselen mot Norge er uendret, men situasjonen kan endre seg raskt. PST har den senere tid blant annet sett en økning i antall personer som reiser fra Norge for å delta i kamphandlinger, treningsleire eller slutte seg til terrornettverkt i utlandet. Dette er et bekymringsfullt utviklingstrekk som i økende grad kan påvirke trusselbildet i Norge negativt», heter det i pressemeldingen.

VG Nett kommer tilbake med mer.

Publisert: 10.10.13 kl. 14:21 Oppdatert: 10.10.13 kl. 15:47

Mer om Terrorisme Kenya Somalia